SendKeys in C++ - CodeProject 10,449,676 members (55,928 online) CodeProject::Workspaces
Last Visit: 31-Dec-99 18:00 Last Update: 9-Mar-14 17:55Refresh1 Gebrek aan ambulanse ‘laat N-Kaap in steek’ | Netwerk24
Deur Charné Kemp 15 September 2018 11:03
Ter illustrasieFoto: Emile Hendricks
Gebrekkige ambulansdienste in die Noord-Kaap laat die inwoners in die steek, terwyl pasgebore babas sterf omdat nuwe ambulanse stof vergader en nie in gebruik geneem word nie.
Só sê Isak Fritz, Noord-Kaapse DA-woordvoerder oor gesondheid.
Hy betreur die onlangse dood van ’n pasgebore babaseun op De Aar omdat daar nie ’n ambulans was om hom spoedig hospitaal toe te bring nie.
“Fufe Makatong, die LUR vir gesondheid, moet dringend optree. Sy moet sorg dat die voertuie en ambulanse wat volgens mediaberigte al ’n jaar lank stof in ’n garage in Kimberley vergader en nie in gebruik geneem word nie, dadelik in diens gestel word.
“Die baba is dood omdat die ambulans nooit op die noodoproep reageer het nie,” verklaar Fritz.
“Vuyokazi Twane, die baba se ma, moes noodgedwonge in haar huis geboorte gee. Sy het twee uur op ’n ambulans gewag voordat bure haar uiteindelik na die hospitaal gebring het. Die baba se naelstring was nie geknip nie. Die baba is op pad na die hospitaal dood. Ons het die gesin besoek om ons simpatie te betuig.
“Dit is onvergeeflike optrede deur die departement. Hulle moet lewens red, nie dit neem nie.”
Die baba is dood omdat die ambulans nooit op die noodoproep reageer het nie.
Izak Frits, DA.
Die departement spartel al vir jare om ’n behoorlike en bevredigende diens aan die armste inwoners van die provinsie te lewer, beweer Fritz.
“Hulle het gedurig ’n tekort aan voertuie. Die meeste daarvan is in ongelukke afgeskryf, of dit is ingestuur vir herstelwerk. Daar is ook gedurige tekorte aan personeel, en in baie gevalle beman net een persoon die ambulans. Die reaksietyd val byna nooit binne die goue uur nie.
“Dit is skokkend dat 50 nuwe voertuie, waarvan twee ambulanse is, nog nie omgeskakel is nie. Dit is onaanvaarbaar want mense sterf voortdurend op ons paaie,” sê hy.
Die DA sal aan Makatong skryf en antwoorde eis oor hoekom die voertuie nog nie in gebruik geneem is nie.
“Sy moet indringende aandag aan die hele nooddiensafdeling gee deur die begroting beter aan te wend, meer nooddienspersoneel aan te stel en te sorg dat die voertuie herstel word.
“Sy moet ook haar rekeninge betaal, want dit is waarskynlik die rede hoekom die nuwe voertuie nie omgeskakel en in gebruik geneem word nie.”
Meer oor: Noord-Kaap | Da | Ambulanse